b'\n_START_ARTICLE_\nBiserica romano-catolic\xc4\x83 \xe2\x80\x9eNa\xc8\x99terea Sf. Ioan Botez\xc4\x83torul\xe2\x80\x9d din Motru\n_START_SECTION_\nIstoria\n_START_PARAGRAPH_\n\xc3\x8en 1990 s-a construit o capel\xc4\x83 pentru a administra sfintele taine membrilor familiilor catolice din Motru. Apoi \xc3\xaen 1991 s-a \xc3\xaenceput cl\xc4\x83direa actual\xc4\x83 biseric\xc4\x83, care s-a sfin\xc8\x9bit \xc3\xaen 2002._NEWLINE_\xc3\x8en actul de numire ca paroh \xc3\xaencep\xc3\xa2nd cu 1 aprilie 1992 a p\xc4\x83rintelui Francisc Petru\xc8\x9b, acesta este sf\xc4\x83tuit p\xc4\x83rinte\xc8\x99te s\xc4\x83 se dovedeasc\xc4\x83 un p\xc4\x83stor plin de iubire \xc8\x99i de grij\xc4\x83 fa\xc8\x9b\xc4\x83 de to\xc8\x9bi enoria\xc8\x99ii acestei parohii, dar \xc8\x99i s\xc4\x83-\xc8\x99i dea tot interesul pentru bunul mers al lucr\xc4\x83rilor pentru c\xc4\x83 biserica se afla \xc3\xaen construc\xc8\x9bie._NEWLINE_Deja la data de 28 august 1990, p\xc4\x83rintele Iacob Ghergheluc\xc4\x83 care era paroh la Drobeta Turnu Severin, \xc3\xaenainta c\xc4\x83tre Prim\xc4\x83ria ora\xc8\x99ului Motru o cerere prin care solicita eliberarea autoriza\xc8\x9biei de construc\xc8\x9bie, autoriza\xc8\x9bie pe care o va ob\xc8\x9bine peste dou\xc4\x83 zile, adic\xc4\x83 pe data de 30 august 1990._NEWLINE_Lucr\xc4\x83rile efective au \xc3\xaenceput \xc3\xaen anul 1991, biserica fiind realizat\xc4\x83 dup\xc4\x83 proiectul arhitectului Rudlf (Radu) Do\xc8\x99ianu._NEWLINE_Fondurile pentru realizarea bisericii au venit \xc3\xaen cea mai mare parte din str\xc4\x83in\xc4\x83tate prin intermediul Arhiepiscopiei, \xc3\xaen special prin preocuparea Arhiepiscopului Ioan Robu. Dup\xc4\x83 spusele p\xc4\x83rintelui Francisc Petru\xc8\x9b, dac\xc4\x83 nu ar fi fost arhiepiscopul care s\xc4\x83 se implice, r\xc4\x83m\xc3\xa2neam doar cu temelia bisericii._NEWLINE_Biserica a fost sfin\xc8\x9bit\xc4\x83 pe data de 25 octombrie 1997, de c\xc4\x83tre IPS Ioan Robu, la celebrare particip\xc3\xa2nd un num\xc4\x83r de aproximativ 15 preo\xc8\x9bi \xc8\x99i o mare mul\xc8\x9bime de credincio\xc8\x99i._NEWLINE_\xc3\x8en cartea Catolicii din Turnu Severin, p\xc4\x83rintele Borto\xc8\x99 Eugen aminte\xc8\x99te  despre preocuparea pe care a avut-o \xc8\x99i fa\xc8\x9b\xc4\x83 de credincio\xc8\x99ii din Motru: \xe2\x80\x9eFiind paroh la Turnu Severin, am avut bucuria \xc8\x99i mul\xc8\x9bumirea de-a ini\xc8\x9bia pastora\xc8\x9bia \xc3\xaentr-un ora\xc8\x99 muncitoresc unde \xc3\xaen prezent este o biseric\xc4\x83 catolic\xc4\x83, o cas\xc4\x83 parohial\xc4\x83 \xc8\x99i o gr\xc4\x83dini\xc8\x9b\xc4\x83. Este vorba despre ora\xc8\x99ul minier Motru, unde nu exista nici un fel de biseric\xc4\x83._NEWLINE_Odat\xc4\x83 a venit la mine la parohie un t\xc3\xa2n\xc4\x83r tat\xc4\x83 de origine ceh\xc4\x83, cu numele Petino, rug\xc3\xa2ndu-m\xc4\x83 s\xc4\x83 vin la Motru ca s\xc4\x83-i botez un copil. Am mers \xc8\x99i am celebrat botezul \xc3\xaen apartamentul personal. Dup\xc4\x83 vreo doi ani a venit din nou \xc8\x99i m-a anun\xc8\x9bat c\xc4\x83 m\xc4\x83 roag\xc4\x83 s\xc4\x83 vin s\xc4\x83-i botez tot la Motru al doilea copil. Am mers \xc8\x99i de aceast\xc4\x83 dat\xc4\x83. St\xc3\xa2nd de vorb\xc4\x83 cu ei \xc8\x99i cu oaspe\xc8\x9bii lor, m-au rugat s\xc4\x83 vin la \xc3\xaenceputul anului s\xc4\x83 le binecuv\xc3\xa2ntez \xc8\x99i locuin\xc8\x9bele. Credincio\xc8\x99ii mei cehi din Turnu Severin erau mineri, aveau case \xc3\xaen Turnu Severin dar aveau \xc8\x99i locuin\xc8\x9be de serviciu, apartamente \xc3\xaen Motru. Pentru c\xc4\x83 \xc3\xaen acest ora\xc8\x99 minier se g\xc4\x83seau mai u\xc8\x99or alimente, ei nepl\xc4\x83tind nici chirie, nici \xc3\xaentre\xc8\x9binere, nici curent, nici c\xc4\x83ldur\xc4\x83, so\xc8\x9biile lor locuiau iarna la Motru. Mai era acolo o familie a unui bun \xc8\x99i cunoscut tehnician stomatolog, Silaghi, care provenea din Turnu Severin. \xc8\x98i a\xc8\x99a am \xc3\xaenceput s\xc4\x83-i vizitez pe cei cunoscu\xc8\x9bi care mi-au dat \xc8\x99i alte adrese ale catolicilor \xc8\x99tiu\xc8\x9bi de ei \xc8\x99i \xc3\xaen c\xc3\xa2\xc8\x9biva ani am reu\xc8\x99it s\xc4\x83 am \xc3\xaen eviden\xc8\x9b\xc4\x83 cam 35 de familii catolice \xc3\xaen Motru, cei mai mul\xc8\x9bi fiind mineri de origine ceh\xc4\x83._NEWLINE_C\xc3\xa2nd \xc3\xaen anul 1984 am plecat de la Turnu Severin am l\xc4\x83sat un carne\xc8\x9bel cu adresele catolicilor din Motru. Urma\xc8\x99ul meu p\xc4\x83rintele Iacob Ghergheluc\xc4\x83 \xc3\xaen anul 1990 a \xc3\xaenceput s\xc4\x83 se deplaseze la Motru \xc8\x99i s\xc4\x83 celebreze Sf\xc3\xa2nta Liturghie credincio\xc8\x99ilor mai \xc3\xaent\xc3\xa2i \xc3\xaentr-un garaj. A ob\xc8\x9binut apoi de la autorit\xc4\x83\xc8\x9bi un teren la marginea ora\xc8\x99ului pe care a construit o frumoas\xc4\x83 biseric\xc4\x83 dup\xc4\x83 planurile domnului arhitect Do\xc8\x99ianu.\xe2\x80\x9d_NEWLINE_Hramul parohiei este s\xc4\x83rb\xc4\x83torit \xc3\xaen ziua de 24 iunie.\n_START_SECTION_\nParohia\n_START_PARAGRAPH_\nParohia teritorial\xc4\x83 \xe2\x80\x9eNa\xc8\x99terea Sf\xc3\xa2ntului Ioan Botez\xc4\x83torul\xe2\x80\x9d a fost \xc3\xaenfiin\xc8\x9bat\xc4\x83 \xc3\xaen data de 1 aprilie 1992. \xc3\x8en decretul semnat de Arhiepiscopul Mitropolit Ioan Robu se poate citi: \xe2\x80\x9ecunosc\xc3\xa2nd credin\xc8\x9ba \xc8\x99i ata\xc8\x99amentul fa\xc8\x9b\xc4\x83 de Sf\xc3\xa2nta Biseric\xc4\x83 ale credincio\xc8\x99ilor din localitatea Motru, cu multe familii catolice, \xc3\xaen mare parte tinere cu copii, care pentru a-\xc8\x99i \xc3\xaendeplini datoriile cre\xc8\x99tine\xc8\x99ti \xc3\xaen duminici \xc8\x99i s\xc4\x83rb\xc4\x83tori \xc8\x99i pentru primirea sfintelor sacramente, cu mari jertfe, trebuiau s\xc4\x83 se deplaseze p\xc3\xa2n\xc4\x83 la Drobeta Turnu Severin sau T\xc3\xa2rgu Jiu, dup\xc4\x83 matur\xc4\x83 g\xc3\xa2ndire \xc8\x99i rug\xc4\x83ciune, am hot\xc4\x83r\xc3\xa2t s\xc4\x83 \xc3\xaenfiin\xc8\x9b\xc4\x83m Parohia Romano-Catolic\xc4\x83 Motru\xe2\x80\x9d._NEWLINE_P\xc3\xa2n\xc4\x83 la anul 1992 parohia a fost deservit\xc4\x83 de preo\xc8\x9bii de la Turnu Severin. Primul paroh a fost pr. Francisc Petru\xc8\x9b (1992-2013) \xc8\x99i \xc3\xaen actualitate este pr. Iosif Balint._NEWLINE_Parohia are ca filiale M\xc4\x83t\xc4\x83sari._NEWLINE_Au l\xc4\x83sat o urm\xc4\x83 ad\xc3\xa2nc\xc4\x83 surorile irlandeze din Congrega\xc8\x9bia Fiicelor a carit\xc4\x83\xc8\x9bi care au lucrat timp de 2 decenii \xc3\xaen Motru, \xc3\xaenv\xc4\x83\xc8\x9b\xc3\xa2nd pe copii limba englez\xc4\x83 \xc8\x99i ajut\xc3\xa2nd cu devotament pe nevoia\xc8\x99i. Au l\xc4\x83sat prim\xc4\x83riei gr\xc4\x83dini\xc8\x9ba, \xc8\x99coala \xc8\x99i cantina pe care au construit-o c\xc3\xa2nd au stat \xc3\xaen ora\xc8\x99.\n_START_SECTION_\nVia\xc8\x9ba liturgic\xc4\x83 \xc8\x99i activit\xc4\x83\xc8\x9bile parohiale\n_START_PARAGRAPH_\nVia\xc8\x9ba liturgic\xc4\x83 a parohiei \xe2\x80\x9eNa\xc8\x99terea Sf. Ioan Botez\xc4\x83torul\xe2\x80\x9d este una obi\xc8\x99nuit\xc4\x83 a Bisericii Romano-Catolice._NEWLINE_Se celebreaz\xc4\x83 zilnic Sf\xc3\xa2nta Liturghie \xc8\x99i credincio\xc8\x99ii vin mai ales duminica \xc8\x99i \xc3\xaen s\xc4\x83rb\xc4\x83torile de porunc\xc4\x83, \xc3\xaen mod special de Cr\xc4\x83ciun \xc8\x99i de Pa\xc8\x99te. Apoi sunt celebrate sacramentele, at\xc3\xa2t cele ale ini\xc8\x9bierii cre\xc8\x99tine (Botezul, Mirul \xc8\x99i Euharistia, c\xc3\xa2t \xc8\x99i cele de vindecare (Spovedania \xc8\x99i Ungerea Bolnavilor sau Maslul)._NEWLINE_Copiii care sunt preg\xc4\x83ti\xc8\x9bi la catehez\xc4\x83 primesc Prima Sf\xc3\xa2nta \xc3\x8emp\xc4\x83rt\xc4\x83\xc8\x99anie. Sacramentul Mirului este administrat de c\xc4\x83tre Episcop, tuturor adolescen\xc8\x9bilor \xc8\x99i adul\xc8\x9bilor care au aprofundat \xc3\xaen credin\xc8\x9b\xc4\x83. _NEWLINE_\xc3\x8en fiecare zi este rug\xc4\x83ciunea Rozariului._NEWLINE_De obicei, la \xc3\xaenceputul anului preotul binecuv\xc3\xa2nteaz\xc4\x83 casele credincio\xc8\x99ilor._NEWLINE_\xc3\x8en timpul Postului Mare, \xc3\xaen mod special miercurea \xc8\x99i vinerea, se practic\xc4\x83 rug\xc4\x83ciunea Calea Sfintei Cruci. _NEWLINE_Mar\xc8\x9bea credincio\xc8\x99ii se adreseaz\xc4\x83 Sf\xc3\xa2ntului Anton de Padova particip\xc3\xa2nd la Sf\xc3\xa2nta Liturghie, rug\xc3\xa2ndu-se lui Dumnezeu pentru binecuv\xc3\xa2ntare \xc8\x99i ajutor. La sf\xc3\xa2r\xc8\x99itul Liturghiei se venereaz\xc4\x83 relicva cu moa\xc8\x99tele sale.'